Illum it-Tnejn, 23 ta' Novembru 2020, il-President tal-Kunsill Ewropew Charles Michel tkellem mal-President elett Joe Biden u feraħlu għall-elezzjoni tiegħu bħala s-46 President tal-Istati Uniti kif ukoll lil Kamala Harris bħala l-Viċi President futur. Waqt it-telefonata l-President Michel ippropona li tinbena mill-ġdid alleanza transatlantika b'saħħitha bbażata fuq interessi komuni u valuri kondiviżi. Huwa laqa' l-impenn qawwi tal-President elett Biden għall-alleati tal-Amerka u l-appoġġ tiegħu għall-kooperazzjoni Ewropea. Il-President Michel stieden lill-President elett għal laqgħa straordinarja mal-membri tal-Kunsill Ewropew fi Brussell fl-2021 biex jiddiskutu l-prijoritajiet kondiviżi. L-UE tinsab lesta li tindirizza flimkien mal-Istati Uniti l-isfidi urġenti tal-lum: il-pandemija tal-COVID-19, l-irkupru ekonomiku, it-tibdil fil-klima, is-sigurtà u l-multilateraliżmu. Charles Michel, President tal-Kunsill Ewropew: "Issa wasal iż-żmien li ningħaqdu fl-isforzi tagħna. F'dinja li qed tinbidel, is-sħubija tagħna ser tkun aktar importanti minn qatt qabel biex nipproteġu liċ-ċittadini tagħna, inniedu mill-ġdid l-ekonomiji tagħna, inwaqqfu t-tisħin globali u noħolqu dinja aktar sikura. L-UE u l-Istati Uniti dejjem ser ikollhom aktar impatt meta jieħdu passi flimkien." Il-President Michel irringrazzja wkoll lill-President elett għall-appoġġ ċar tiegħu fir-rigward tal-implimentazzjoni tal-Ftehim dwar il-Ħruġ li l-UE kkonkludiet mar-Renju Unit is-sena li għaddiet. Dan il-ftehim jippreserva l-paċi u l-istabbiltà fl-Irlanda u jirrispetta b'mod sħiħ il-Ftehim tal-Ġimgħa l-Kbira.